EuroBench/eurobench-wiki-sk-topics huggingface dataset:
Téma: Politici
José María Medina (1826 - 1878) bol tri razy prezident Hondurasu: od 1. septembra do 31. decembra 1863, od 15. marca 1864 do 26. júla 1872 a od 12. augusta do 27. augusta 1876. Pôvodným povolaním bol vojak, a bojoval proti Williamovi Walkerovi. Bol popravený zastrelením v Santa Rosa de Copán.
Téma: Rieky
Litava (staršie: Ľutava; maď. Lajta, nem. Leitha) je 180 km dlhá rieka pretekajúca Rakúskom (Dolné Rakúsko, Burgenland) a Maďarskom (Győr-Moson-Sopron). Je to pravostranný prítok Mošonského Dunaja.
Téma: Spisovatelia
Radoje Domanović (* 16. február 1873, Ovsište, Srbské kniežatstvo – † 17. august 1908, Belehrad, Srbské kráľovstvo) bol srbský spisovateľ, novinár a učiteľ, najznámejší pre jeho satirické poviedky.
Téma: Rieky
Korana je rieka v Bosne a Hercegovine a Chorvátsku, pravostranný prítok rieky Kupa. Je dlhá 134,2 km a plocha jej povodia dosahuje 2595 km². Patrí do povodia Dunaja; jej vody cez Kupu a Sávu odtekajú do Čierneho mora.
Téma: Medicína
Limbická sústava tvorí prstenec navzájom spojených štruktúr uložených v hĺbkových oblastiach mozgu. Je spojený s ostatnými časťami mozgu a má vzťah k pamäti a rozličným stavom nálady. Limbická sústava je súborom hlboko v mozgu uložených štruktúr, ktorých funkciou je vnímať emócie a odpovedať na ne. Nejde o izolovanú štruktúru, akôr o prstenec navzájom prepojených štruktúr obkružujúcich medzimozog. Spojenie týchto štruktúr je veľmi zložité a často má charakter kľučiek či kruhov.
Téma: Vrchy
Hvannadalshnjúkur alebo Hvannadalshnúkur je najvyššia hora Islandu, nachádza sa na severozápadnom okraji pohoria Öræfajökull. Staršie odhady meria určovali vrchol do výšky približne 2 119 m, avšak v roku 2005 boli profesionálne merania ukončené a vrch má presne 2 109,6 m. Tvorí súčasť národného parku Skaftafell. Pre výstup potrebujete skúseného vodcu, ktorý pozná trasu na vrchol.
Téma: Vtáky
Chochlačka sivá alebo chochlačka červenohlavá (lat. Aythya ferina) je druh z čeľade kačicovité. Je rozšírená v palearktíde od Írska po Bajkalské jazero. V Európe hniezdi 35% a zimuje 40% celkovej populácie. Na Slovensku preukázane hniezdi v 12,80 % mapovacích kvadrátov, počas migrácie sa vyskytuje na celom území, zimovanie bolo zistené na 24 % mapovacích kvadrátov. Je chránená. Podľa Medzinárodnej únie na ochranu prírody a prírodných zdrojov chochlačka sivá patrí medzi zraniteľné druhy, trend celkovej populácie je klesajúci. Zimujúca populácia v SZ a SV Európe poklesla za obdobie 2009 – 2018 o 27 – 32%. V tomto období začali počty zimujúcich chochlačiek sivých v Strednej Európe opäť narastať, potom čo v rokoch 1986 – 2001 klesali a v ďalších rokoch sa stabilizovali. Pokles hniezdnej populácie je v Európe odhadovaný o 30% za odbobie troch generácií. Celkový pokles početnosti v Európe je viac ako 50%.
Téma: Filmy
Fanfilm je film alebo video, ktoré je inšpirované skutočným filmom, televíznym programom, komiksom alebo iným podobným zdrojom, a ktoré bolo vytvorené skôr fanúšikmi ako reálnymi držiteľmi autorských práv alebo filmovými producentmi. Tvorcovia fanfilmov bývajú amatéri, ale existujú niektoré pozoruhodné filmy, ktoré dokonca produkujú profesionálni filmoví tvorcovia ako filmové školské projekty alebo ako demonštračné snímky. Fanfilmy sa veľmi líšia kvalitou a dĺžkou. Môžu to byť krátke, klamlivo vtieravé upútavky na neexistujúce filmy až po vzácnejšie sa vyskytujúce dlhometrážne filmy.
Téma: Politici
Muammar al-Kaddáfí (často nepresne Muammar Kaddáfí; arab. معمر القذافي - slov. prepis zo spis. arabčiny: Muammar al-Kaddáfí alebo alternatívne Mu’ammar al-Qadhdháfí; odborný prepis zo spis. arabčiny: Mu’ammar al-Qaḏḏāfī alebo Mu’ammar al-Qadhdhāfī; líbyská beduínska výslovnosť: [Mu’ämmar (əl-)Gäddääfi] alebo [mo’ämmar (əl-)Gäddääfi]; dlhý tvar mena: Muammar Muhammad 'Abd as-Salám Abú Minjár al-Kaddáfí - arab. معمر محمد عبد السلام أبو منيار القذافي; nar. 7. jún 1942, Júhannám pri Syrte, oficiálne 19. jún 1942, Syrta, Líbya – † 20. október 2011, Syrta, Líbya) bol od roku 1969 až do povstania v roku 2011 faktický vládca Líbye. V roku 1969 stál na čele revolúcie, ktorá zvrhla líbyjského kráľa Idrisa. Od roku 1969 mal titul „vodca revolúcie“, 1969 – 1977 bol predseda Rady revolučného vedenia (t. j. hlava štátu), 1977 – 1979 generálny tajomník Všeobecného ľudového kongresu (t. j. hlava štátu), 1970 – 1972 predseda vlády; v roku 1979 sa vzdal všetkých oficiálnych funkcií, ale ostal faktickým vodcom (ponechal si titul „vodca revolúcie“). V roku 2011 bol zvrhnutý ľudovým povstaním, ktoré vyústilo do jeho smrti v Syrte.
Téma: Spisovatelia
Ibn Battúta (arab. إبن بطوطة; * 24. február 1304, Tanger, Marínovský sultanát – † 1368/1369, Murrákuš, Marínovský sultanát) bol berberský učenec, právnik a sudca. Preslávil sa však ako cestovateľ, geograf a spisovateľ, ktorý počas 30 rokov precestoval asi 117 000 km a svoje zážitky z ciest nadiktoval do knihy nazvanej jednoducho Cesta (الرحلة ar-Rihla). Jeho arabské meno sa uvádza ako Abú Abd Alláh Muhammad bin Abd Alláh bin Muhammad bin Ibráhím al-Lawátí at-Tandží (أبو عبد الله محمد بن عبد الله بن محمد بن إبراهيم اللواتي الطنجي). Spomína sa aj pod menom Šams ad-Dín (شمس الدين – Slnko viery), to je však čestný prívlastok, ktorým sa oslovovali islamskí učenci. Dňa 14. júna 1325, vo veku 21 rokov, sa Ibn Battúta vydal na moslimskú púť hadždž do Mekky. Po vykonaní púte pokračoval v cestovaní a do Fezu v Maroku sa vrátil skoro po 30 rokoch, v roku 1354. Okrem Severnej Afriky a Blízkeho východu precestoval Západnú Afriku, Južnú a Východnú Európu, Indický subkontinent, Strednú Áziu, Juhovýchodnú Áziu a Čínu.
Téma: Vrchy
Ol Kokwe je sopečný ostrov, nachádzajúci sa približne v strede jazera Baringo v Keni. Je to najmenšia sopka severnej časti Kenského riftového systému. Staršie trachytické horniny štítovej sopky sú prekryté mladšími bazaltovými výlevmi. Ostrov je atraktívna turistická destinácia, nakoľko sa na ňom nachádzajú viaceré postvulkanické fenomény: bahnové sopky, horúce pramene a fumaroly.
Téma: Futbal
AaB Fodbold (skr. AaB), medzinárodne známy ako Aalborg BK je dánsky futbalový klub so sídlom v Aalborgu, súčasť športového klubu Aalborg BK. Hráva v najvyššej futbalovej súťaži a v sezóne 2008/09 dokonca hral v Lige majstrov.
Téma: Spisovatelia
Toto je zoznam článkov, ktoré obsahujú zoznamy spisovateľov podľa štátu Zoznam austrálskych spisovateľov Zoznam českých spisovateľov Zoznam írskych spisovateľov Zoznam kanadských spisovateľov Zoznam maďarských spisovateľov Zoznam poľských spisovateľov Zoznam spisovateľov starovekého Ríma Zoznam ruských spisovateľov Zoznam slovenských básnikov Zoznam slovenských prozaikov Zoznam slovinských spisovateľov Zoznam škótskych spisovateľov Zoznam talianskych spisovateľov Zoznam spisovateľov USA podľa jazyka Zoznam po anglicky píšucich spisovateľov Zoznam po francúzsky píšucich spisovateľov Zoznam po nemecky píšucich spisovateľov Zoznam po španielsky píšucich spisovateľov
Téma: Medicína
Osteopatia je typ alternatívnej medicíny, komplementárna (doplnková) holistická (celostná) veda zaoberajúca sa obnovením zdravia v organizme. Je odlišným spôsobom medicínskej praxe, ktorý sa koncentruje skôr na zdravie, než na chorobu (,,Nájdi zdravie, ktokoľvek dokáže nájsť ochorenie"- Dr. A.T. Still)- nájsť Príčinu ťažkostí a jemnými manuálnymi technikami ju odstrániť. Osteopatická medicína je založená na filozofii, že všetky systémy ľudského tela sú vzájomne prepojené a spoločne pracujú na udržiavaní zdravia jedinca, či na jeho liečení v čase ochorenia. Žiadna sústava nie je dôležitejšia ako ostatné: Viscerálna (orgány-mozog, srdce, pľúca...) Emocionálna (psychika) Kranio-sakrálna (pohyby lebečných kostí, prúdenie mozgovo-miešneho moku cez miechu a lebku) Parietálna (kosti, kĺby, svaly...) Názov pochádza z gr. Osteon = tkanivo alebo kosť, Pathos = cit pre niečo ako aj Choroba; z lat. Osteo = Kosť, Pathos = ochorenie. Tento prístup k zdravotnej starostlivosti v zmysle "celkovej jednoty osoby" založil chirurg Dr. Andrew Taylor Still už v roku 1874, kedy našiel meno pre svoj koncept a poukázal na to, že absolútnym základom pre Osteopatiu sú medicínske poznatky z Anatómie, Fyziológie, Neurológie, Patológie, a.i., a že sa teda nejedná o nejaký nový systém, či cudzie umelé metódy. K hľadaniu "lepšej cesty" vykonávania medicínskeho povolania ho priviedlo úmrtie troch z jeho detí na, vtedy neliečiteľnú, meningitídu. Jeho filozofia zdôrazňuje význam preventívneho lekárstva a používa súbor manuálnych techník, dnes známych ako "Osteopatická manipulatívna liečba - OMT" na diagnostiku, liečbu a prevenciu ochorení a zranení. Holistický prístup vyzdvihuje úlohu muskuloskeletálneho systému a prepojenosť mysle tela a ducha pri udržiavaní dobrého zdravia, toto vystihuje aj asi najznámejšie motto Osteopatie: ,,Life is Motion, Motion is Life" - Život je pohyb a pohyb je život. Osteopat/ka má teda hlboké znalosti prepojenia telových systémov a ich vzájomného ovplyvňovania. Osteopat/k
Téma: Vrchy
Fan Si Pan (3 147 m n. m.) je najvyšší vrch Vietnamu. Leží v pohorí Hoang Lien. Prominencia vrchu je 541 m. Vrch je „budovaný silno metamorfovanými prekambrickými horninami.“ Dedina Sa Pa je využívaná ako základňa pre výstup na vrchol.
Téma: Vtáky
Labuť malá (iné názvy: labuť tundrová, labuť hvízdavá [všetky tri: v širšom zmysle], lat. Cygnus columbianus [sensu lato]) je zúbkozobec z čeľade kačicovitých. Hniezdi v tundre palearktickej oblasti. Do roku 1999 bolo na Slovensku 6 záznamov, celkom 9 pozorovaní 17-tich jedincov, posledné v marci 2013 na Dubnickom štrkovisku. Od roku 2013 je niekoľko záznamov, väčšina zo Záhoria, posledný v marci 2022 na VN Drženice v okrese Levice, kde bol pozorovaný juvenilný jedinec, resp. po prvej zime. Niektoré zdroje z nej vyčleňujú poddruh Cygnus columbianus bewickii ako samostatný druh Cygnus bewickii (slovenský názov znie labuť malá [v užšom zmysle] alebo labuť tundrová [v užšom zmysle A]). Zostávajúci druh je potom Cygnus columbianus [sensu stricto] (po slovensky labuť tundrová [v užšom zmysle B]) Podľa Medzinárodnej únie na ochranu prírody a prírodných zdrojov labuť malá patrí medzi najmenej ohrozené druhy, trend celkovej populácie nie je známy, v Severnej Amerike bol zaznamenaný za posledných 40 rokov štatisticky nevýznamný mierny pokles, pre Európu je predpokladaný pokles hniezdiacej i zimujúcej populácie do roku 2038 (tri generácie) o 50 – 79%.
Téma: Filmy
3-iron (kórejsky Pindžip / 빈집 "Prázdny dom") je juhokórejský romanticko-dramatický film, natočený v roku 2004 režisérom Kim Ki-dokom, o dvoch mladých ľuďoch, ktorých náhodné stretnutie prerastie v zvláštny milostný vzťah. Film bol uvedený do slovenských kín 13. apríla 2006.
Téma: Vrchy
Musala (bulh. Мусала) je s výškou 2 925 m n. m. najvyšší vrch Bulharska a celého Balkánskeho polostrova. Leží v pohorí Rila (v Národnom parku Rila) na juhozápade Bulharska. Názov vrchu možno pochádza z tureckého „Mus Allah“ („Boží končiar/modlitebný končiar/blízko k Bohu“) alebo Maşallah („Sláva Boha“) a pochádza z obdobia, keď bolo Bulharsko súčasťou Osmanskej ríše. Staré bulharské meno vrchu je Tangra. V rokoch 1949 – 1962 bol vrch pomenovaný po Stalinovi.
Téma: Politici
Adolf Schärf (* 20. apríl 1890, Mikulov – † 28. február 1965, Viedeň, Rakúsko) bol rakúsky politik. V rokoch 1957 – 1965 bol prezidentom Rakúska, zomrel v úrade. V rokoch 1945 – 1957 bol vicekancelárom Rakúska. Bol členom sociálno-demokratickej strany (SPÖ), ktorej predsedom bol v rokoch 1945 – 1957, a patril tak k zakladateľom rakúskeho politického modelu (založeného na veľkých koalíciách socialistov a ľudovcov) i rakúskej verzie sociálneho štátu. Vyštudoval právo na Viedenskej univerzite. Po prvej svetovej vojne sa začal angažovať v sociálnodemokratickej strane, kvôli čomu bol po páde demokracie v Rakúsku v roku 1934 krátko väznený. Po prepustení sa stiahol z politiky a venoval sa právu. Po druhej svetovej vojne mu však bolo vyčítané, že arizoval židovský majetok, okrem iného právnickú firmu, ktorá nebola nikdy vrátená pôvodnému majiteľovi, Arnoldovi Eislerovi.
Téma: Rieky
Modrý Níl (arab. النيل الأزرق‎ – an-Níl al-Azrak, angl. Blue Nile) je rieka v Afrike. Spoločne s Bielym Nílom tvorí zdrojnicu rieky Níl. Preteká územím Etiópie a Sudánu a od jazera Tana po sútok s Bielym Nílom meria 1450 km (niektoré zdroje 1 600 km).
Téma: Politici
V monarchiách stojí na čele štátu panovník, pričom zväčša má titul kráľ, cisár, princ, knieža, veľkoknieža, vojvoda, sultán, emir a pod. V histórii rôznych krajín sa objavovali aj iné tituly, ktoré sa dnes už nepoužívajú, ako napr. cár, faraón, chán, šach, padišach či kalif. Unikátne postavenie má medzi panovníkmi pápež ako hlava mestského štátu Vatikán a zároveň hlava katolíckej cirkvi. Pomenovanie panovníckeho titulu je však druhoradé a priamo nevypovedá o skutočných právomociach hlavy štátu. Z tohto pohľadu je omnoho dôležitejšie rozlíšenie, či ide o absolutistickú alebo konštitučnú monarchiu.
Téma: Rieky
Nový Sad (srb. Нови Сад – Novi Sad, maď. Újvidék) je druhé najväčšie mesto v Srbsku (po Belehrade), nachádzajúce sa na brehu rieky Dunaj. V roku 2011 v ňom žilo 341 625 obyvateľov. Je najväčším a hlavným mestom v autonómnom kraji Vojvodina. Od zrútenia prístrešku na miestnej železničnej stanici v novembri 2024, v dôsledku čoho zahynulo 16 občanov, sa po celej krajine šíria protesty proti vláde a prezidentovi Vučičovi. Do marca 2025 sa protesty rozšírili do 400 miest a obcí po celom Srbsku a stále pokračujú. Demonštranti považujú katastrofu za dôsledok korupcie vo verejnom obstarávaní. Protesty vedené univerzitnými študentmi požadujú, aby vláda vyvodila zodpovednosť za nešťastie. Usilujú tiež o to, aby sa konali predčasné parlamentné voľby.
Téma: Politici
Benito Mussolini (* 29. júl 1883 Predappio, Romagna – † 28. apríl 1945, pri Miláne) bol vodca talianskeho fašizmu a v rokoch 1922 – 1943 fašistický diktátor v Taliansku.
Téma: Futbal
Zlatá kopačka 1988/1989 predstavuje poradie najlepších európskych strelcov v najvyšších ligových súťažiach v sezóne 1988/1989. Slovenský futbalista a reprezentant Česko-Slovenska Milan Luhový obsadil 9. miesto.
Téma: Medicína
Absces (lat. abscessus) alebo hľuza je ohraničený hnisavý zápal s rozpadom odumretého tkaniva (hnis), ohraničený granulačným tkanivom. Môže byť lokalizovaný kdekoľvek v tele, najčastejšie v podkoží a brušných orgánoch. Príčinou vzniku je často poranenie s následným zavlečením baktérii do rany, závažnejšie je metastatické šírenie infekcie krvným obehom, napríklad pri bakteriálnej endokarditíde. Abscedovať znamená tvoriť absces.
Téma: Spisovatelia
Scott O'Dell (* 23. máj 1898, Los Angeles, Kalifornia, USA – † 16. október 1989, Mount Kisco, New York) bol americký spisovateľ, autor 26 románov pre mládež, troch románov pre dospelých a štyroch nebeletristických kníh. Scott O'Dell sa preslávil ako autor knihy Island of the Blue Dolphins (1960), za ktorú získal viacero ocenení. Ďalšími jeho úspešnými knihami boli The King's Fifth (1966), Black Star, Bright Dawn (1988), The Black Pearl (1968), a Sing Down the Moon (1970). Veľká časť jeho kníh pre deti boli fiktívnymi príbehmi, ktoré sa, odohrávali v historických obdobiach v Kalifornii a v Mexiku.
Téma: Medicína
Laparoskopia (lapara – lat., mäkké miesto v tele, scopia – lat., pozorovať) je endoskopická operačná metóda brušnej chirurgie, gynekológie a urológie, pri ktorej sa pomocou endoskopických nástrojov pod kontrolou kamery vykonávajú operácie orgánov brušnej dutiny. Pôvodne (pred érou laparoskopickej chirurgie) sa týmto výrazom označovalo vyšetrenie orgánov brušnej dutiny pohľadom cez optický prístroj, zavedený vytvoreným otvorom v brušnej stene. Zaraďuje sa medzi relatívne nové metódy diagnostiky a liečby v chirurgii a iných odboroch, hoci je na scéne už takmer 100 rokov, aj keď nie v takej forme ako ju poznáme dnes. V bežnej medicínskej praxi sa využíva približne iba 20 rokov. Medzi najčastejšie laparoskopické operácie patrí cholecystektómia (odstránenie žlčníka), hernioplastika (plastika pruhu), apendektómia (odstránenie appendixu – červovitého prívesku slepého čreva). S postupným rozvojom endoskopickej techniky sa rozvíja aj spektrum laparoskopickej operatívy. Dnes sa v modernej chirurgii laparoskopicky operujú takmer všetky orgány brušnej dutiny. Možnosti použitia laparoskopie: v chirurgii diagnostická laparoskopia cholecystektómia – odstránenie žlčníka hernioplastika – (hernia, lat. prietrž), operácia prietrže („pruhu“) apendektómia – odstránenie červovitého prívesku slepého čreva („slepák“) fundoplikácia žalúdku gastrostómia – vytvorenie otvoru v žalúdku navonok ošetrenie perforovaného vredu žalúdka resekcie žalúdka resekcie tenkého a hrubého čreva resekcie pečene splenektómia – odstránenie sleziny v gynekológii operácie pri sterilite sterilizácia laparoskopicky asistovaná vaginálna hysterektómia – odstránenie maternice operácie pri mimomaternicovom tehotenstve v urológii laparoskopická nefrektómia – (nefros, gr. oblička), odstránenie obličky pyelopastika – plastická úprava obličkovej panvičky prostatektómia – odstránenie prostaty cystektómia – odstránenie močového mechúra
Téma: Politici
Imre Nagy (* 7. jún 1896, Kaposvár, Rakúsko-Uhorsko – 16. jún 1958, Budapešť, Maďarsko) bol maďarský komunistický politik a premiér. Je významnou postavou maďarských dejín 20. storočia. Počas Maďarského povstania v roku 1956 sa postavil na stranu povstalcov a vyhlásil neutralitu Maďarska. O dva roky neskôr bol odsúdený za zradu a popravený obesením.
Téma: Rieky
Rosenheim je nemecké mesto v Bavorsku a leží na sútoku riek Mangfall a Inn. V roku 2009 tu žilo 60 877 obyvateľov, čím je tretím najväčím mestom Horného Bavorska.
Téma: Vrchy
Mount Zdarsky je vrch na západnom pobreží Grahamovej zeme v Antarktíde. Je pomenovaná po Matyášovi Žďárskom, zakladateľovi alpského lyžovania. Pôvodne sa Mount Zdarsky nazýval franc. Mont Garcia, ako ho asi v rokoch 1908–1910 pomenovala Francúzska antarktická expedícia vedená Jeanom-Baptistom Charcotom pravdepodobne v nadväznosti na blízky mys Garcia (franc. Cap Garcia); tak bola zanesená do máp. Sám Charcot neskôr preniesol označenie Cap Garcia k severnému vstupu do zálivu Barilari, avšak vrchu na jeho južnej strane názov nechal. Aby sa predchádzalo zámenám s mysom Garcia, zmenil roku 1959 výbor Spojeného kráľovstva pre antarktické názvy (UK-APC) názov vrchu na Mount Zdarsky.
Téma: Rieky
Čierny Váh je miestna časť obce Kráľova Lehota v okrese Liptovský Mikuláš. Osada leží na sútoku Čierneho Váhu s Ipolticou, nad vtokom Čierneho Váhu do rovnomennej priehrady v Čiernovážskej doline, v nadmorskej výške 741 m n. m., 11 km východne od Kráľovej Lehoty v katastrálnom území obce Východná. Na severe ju obklopujú Kozie chrbty, na juhu Nízke Tatry.
Téma: Spisovatelia
Eugenio Montale (* 12. október 1896, Janov, Taliansko – † 12. september 1981, Miláno) bol taliansky básnik, nositeľ Nobelovej ceny za literatúru z roku 1975. Jeden z najvýznamnejších talianskych básnikov 20. storočia, tiež prozaik, literárny a hudobný kritik. Bol prvým kritikom, ktorý v Taliansku poukázal na význam Itala Sveva.
Téma: Futbal
Associazione Calcio Milan, bežne nazývaný AC Miláno alebo len Miláno, je profesionálny taliansky futbalový klub nachádzajúci sa v Miláne, v Lombardii, ktorý hrá v Sérii A. Miláno bolo založené v roku 1899 anglickým výrobcom čipiek Herbert Kilpinom a podnikateľom Alfred Edwardsom a inými. Klub hrá od svojho vzniku, okrem sezón 1980 – 81 a 1982 – 83, v najvyššej talianskej súťaži, známej ako Serie A od 1929 – 30.
Téma: Vtáky
Kalužiak perlavý alebo kalužiak perlový (lat. Tringa ochropus) druh vtáka z čeľade slukovité (Scolopacidae). Obýva mokrade tajgy palearktídy. Podľa Medzinárodnej únie na ochranu prírody a prírodných zdrojov kalužiak perlavý patrí medzi najmenej ohrozené druhy, trend celkovej populácie je stúpajúci, v Európe bol zaznamenaný v období od 1980 – 2013 mierny vzostup stavov.
Téma: Vrchy
Radhošť je vrch v Moravsko-sliezskych Beskydách na konci výrazného Pustevenského chrbta, 6 km severovýchodne od Rožnova pod Radhoštěm. S výškou 1 129 m n. m. je siedmym najvyšším vrchom Moravsko-sliezskych Beskýd a ich najzápadnejšou tisícovkou.
Téma: Filmy
Bezmocná je americký romantický komediálny film z roku 1995. Režisérkou filmu je Amy Heckerling. V hlavnej úlohe hrajú Alicia Silverstone, Stacey Dash a Brittany Murphy. Film získal pozitívne recenzie zo strany filmových kritikov a v Spojených štátoch, patrí medzi populárne klasiky. Po úspechu filmu, neskôr tvorcovia vytvorili aj knižné série a v rokoch 1996 až 1999 bol natáčaný aj televízny seriál, kde z pôvodného hlavné hereckého obsadenia, sa vrátila len Stacey Dash.
Téma: Futbal
Bruno Baião (* 28. september 1985 - † 15. máj 2004) bol portugalský futbalista, kapitán jedného z mládežníckych portugalského klubu S.L. Benfica. Zomrel na zástavu srdca.
Téma: Futbal
Andrej Jevgenievič Ivanov známy aj pod skráteným menom Andrej Ivanov (rus. Андрей Евгеньевич Иванов; * 6. apríl 1967, Moskva, ZSSR – † 19. máj 2009, Moskva, Rusko) bol ruský futbalista, ktorý hrával na pozícii obrancu. Zúčastnil sa Majstrovstiev Európy vo futbale 1992. Zomrel 19. mája 2009 po tom, ako spáchal samovraždu. Dlhší čas mal však problémy s alkoholom.
Téma: Filmy
Ant-Man je americký akčný film z roku 2015, ktorý natočil režisér Peyton Reed podľa komiksov o Ant-Manovi. V hlavnej roli Scotta Langa, ktorý získa špeciálny oblek, ktorý zmenší človeka na veľkosť hmyzu a musí túto technológiu chrániť pred zločincami, sa predstavil Paul Rudd, ktorý si túto postavu zahral aj v nasledujúcich a nadväzujúcich filmoch. Jedná se o dvanásty celovečerný film filmovej série Marvel Cinematic Universe a zároveň posledným filmom druhej fázy MCU. Obsadenie sa začalo v decembri 2013, keď bol Rudd najatý na úlohu Langa. V máji 2014 Wright projekt opustil s odvolaním sa na kreatívne rozdiely, hoci stále získal tituly na scenár a príbeh od Cornisha. Nasledujúci mesiac bol Reed privedený ako náhrada za Wrighta, zatiaľ čo McKay bol najatý, aby sa podieľal na scenári s Ruddom. Natáčanie prebiehalo od augusta do decembra 2014 v San Franciscu a metropolitnej oblasti Atlanty.
Téma: Spisovatelia
Wolfgang Baumroth (* 10. november 1882 - † 18. máj 1955) vlastným menom Leopold Klima. Bol rímskokatolícky kňaz, arcidekan, autor utopických a dystopických kresťanských kníh a divadelných hier.
Téma: Spisovatelia
Josef Jungmann (* 16. júl 1773, Hudlice – † 14. november 1847, Praha) bol český filológ, spisovateľ a prekladateľ, predstaviteľ českého národného obrodenia (jeho druhej fázy, ktorá je niekedy nazývaná preromantická). Položil základy modernej češtiny a spôsobu jej rozvíjania. Oponoval zemskému vlastenectvu presadzovanému najmä šľachtou a kládol dôraz na jazykovú koncepciu národa, ktorá sa počas obrodenia presadila najviac a prevláda v českej kultúre dodnes. Jeho najväčším dielom bol päťdielny Slovník česko-nemecký, ktorý vyšiel v rokoch 1835 – 1839. Veľké úsilie venoval prekladaniu - z angličtiny (Miltonov Stratený raj), francúzštiny (Chateaubrindova Atala), nemčiny (Goethe, Schiller, Herder) i ruštiny (Karamzin, Slovo o pluku Igorovom).
Téma: Rieky
Limnológia (z gr. limne - jazero a logos - náuka) je vedná disciplína, zaoberajúca sa štúdiom vnútrozemských vodných plôch (jazier, riek a vodných nádrží, či už prírodného pôvodu, alebo vytvorených človekom), ich fyzikálnymi, chemickými a biologickými vlastnosťami. Je súčasťou hydrológie. Za zakladateľa tohto vedného odboru je považovaný François-Alphonse Forel, ktorý sa ako prvý začal zaoberať štúdiom biologickej diverzity, chemickým zložením, cirkuláciou vody a sedimentačnými procesmi v Ženevskom jazere, ako aj vzájomnými interakciami týchto procesov. Sám aj zaviedol pojem limnológia ako analógiu k oceánografii vo svojej práci Le Léman uverejnenej v troch zväzkoch v rokoch 1892 až 1904.
Téma: Filmy
Borat: Nakúkanie do ameryckej kultúry na objednávku slavnoj kazašskoj národa (v origináli podobne zlou angličtinou Borat: Cultural Learnings of America for Make Benefit Glorious Nation of Kazakhstan) je americká filmová komédia, fiktívny dokument, v ktorej britský komik Sacha Baron Cohen v úlohe kazašského reportéra Borata cestuje po USA. Americká premiéra sa konala 3. novembra 2006, slovenská 23. novembra 2006. Film, ktorý mal vďaka popularite Cohenových skorších televíznych relácií už predtým kultový status, mal veľký divácky úspech a rada recenzií ho označuje za najlepšiu komédiu roka a prelomové dielo žánru. Film sa nevyhýba sexuálnym ani rasovým narážkam, preto sa stal tŕňom v oku nielen najviac „postihnutých“ Kazachov a Američanov, ale i mnohých menšín, Židov, Rómov či homosexuálov.
Téma: Vrchy
Horolezectvo alebo alpinizmus alebo alpinistika je športová činnosť zameraná na vystupovanie a zliezanie vysokých vrchov a skál. Horolezectvo je prekonávanie skalných a ľadovcových horských terénov (skaly, ľady, hory) lezením pomocou horolezeckého výstroja. V širšom zmysle sa ako horolezectvo chápu aj (vysoko)horské túry a podobné činnosti.[chýba zdroj] Horolezectvo umožňuje rojčiť: človek má pri ňom pocit, že odstraňuje zákony zemskej príťažlivosti, že sa ako archanjel približuje k nebu.
Téma: Politici
Fidel Alejandro Castro Ruz ( audio) (* 13. august 1926, Birán, Kuba – † 25. november 2016, Havana) bol kubánsky právnik a revolucionár, dlhoročný politický líder. Vládol nepretržite od roku 1959, keď jeho revolučné hnutie zosadilo vládu Fulgencia Batistu a vytvorilo na Kube prvý komunistický štát na západnej pologuli, až do roku 2008, keď sa z vlastnej vôle (hlavne kvôli zdravotnému stavu) odmietol uchádzať o post prezidenta na nasledujúce volebné obdobie. 19. februára 2008 (päť dní pred vypršaním mandátu) oznámil, že sa už nebude uchádzať o úrad prezidenta a hlavného veliteľa armády a ako svojho nástupcu odporučil svojho brata Raúla Castra. Castro patril medzi najdlhšie pôsobiace hlavy štátu na svete. Hoci sa v apríli 2011 vzdal aj svojho posledného (skôr symbolického) postu prvého tajomníka Komunistickej strany Kuby a vystúpil aj z ústredného výboru strany, stále bol považovaný za najvplyvnejšieho muža krajiny až do jeho smrti.
Téma: Vtáky
Kolibiarik horský (iné názvy: kolibkárik horský, kolibkárik vrchovský; lat. Phylloscopus bonelli) je malý druh spevavca z čeľade penicovité (Sylviidae). Európsky druh, hniezdi v svetlých, suchých lesoch s dobrým podrastom. Podľa Medzinárodnej únie na ochranu prírody a prírodných zdrojov kolibiarik horský patrí medzi najmenej ohrozené druhy, celková populácia je stabilná, stavy v Európe v rokoch 1989 – 2013 boli taktiež stabilné.
Téma: Rieky
Altötting je mesto v nemeckej spolkovej krajine Bavorsko, hlavné mesto krajinského okresu Altötting. Toto malé mesto preslávila „Gnadenkapelle“ (Kaplnka zázračného obrazu), ktorá je jednou z najčastejšie navštevovaných svätýň v Nemecku.
Téma: Rieky
Dunajská Lužná je obec na Slovensku v okrese Senec. Dunajská Lužná leží približne 15 km juhovýchodne od hlavného mesta Slovenska Bratislavy smerom na Dunajskú Stredu a Komárno. Dunajská Lužná patrí do bližšieho okolia Bratislavy, keďže v nej bujnie stavebný ruch, naznačujúci zvyšujúci sa počet nových obyvateľov, prichádzajúcich sem buď z hlavného mesta alebo okolia. Obec vznikla 1. januára 1974 z troch, pôvodne samostatných sídiel – Nových Košarísk, Jánošíkovej a Novej Lipnice. Popri obci vedie ochranná hrádza, vybudovaná na účely ochrany pred dunajskými vodami, ktorá začína v Bratislave a pokračuje smerom na vodnú nádrž Gabčíkovo. Neďaleko obce smerom na Senec, sa nachádza jazero Malá voda (jazero Nové Košariská I) a v inundačnom pásme za ochrannou hrádzou sa nachádza jazero Piesková jama (jazero Nové Košariská II). Obe slúžia na rybolov a Malá voda býva v lete zaplnená aj kúpaniachtivými návštevníkmi, keďže pre nich poskytuje príjemný relax. Piesková jama túto výhodu pre svoje bahnité dno a kalnú vodu nemá. Obyvateľstvo obce je prevažne slovenskej národnosti, okrem nej tu žijú najmä príslušníci maďarskej a rómskej národnosti. Počet obyvateľov na konci roka 2013 bol 5 195, o desaťročie neskôr už presiahol 8 000. V obci je rímskokatolícky kostol Povýšenia sv. Kríža z roku 1797 a kaplnka sv. Martina – zvyšok (presbytérium) pôvodného románskeho kostola z 13. storočia, ktorý vyhorel v roku 1852. Evanjelický kostol bol postavený v roku 1814 v klasicistickom štýle. Futbalový klub OFK Dunajská Lužná hrá momentálne 3. najvyššiu slovenskú ligu.
Téma: Vtáky
Čajka obrúčkozobá (lat. Larus delawarensis) je stredne veľký druh čajky z čeľade čajkovité. Obýva Severnú Amerika, do Európy sa zatúlava od roku 1945. Podľa Medzinárodnej únie na ochranu prírody a prírodných zdrojov čajka obrúčkozoná patrí medzi najmenej ohrozené druhy, trend celkovej populácie je stúpajúci, stavy v Severnej Amerike za posledných 40 rokov mierne, štatisticky nevýznamne, stúpli.
Téma: Rieky
Žiar nad Hronom (hovorovo len Žiar; do r. 1955 Svätý Kríž nad Hronom; nem. Heiligenkreuz an der Gran; maď. Garamszentkereszt) je okresné mesto ležiace na pravom brehu rieky Hron v Banskobystrickom kraji na Slovensku. Leží na križovatke ciest spájajúcich Pohronie, Ponitrie a banské mestá (najmä Banskú Štiavnicu a Kremnicu) a preto sa v jeho blízkosti nachádzajú ruiny dvoch hradov (Šášov a Revište) a jeho okolie bolo miestom viacerých bojov proti Osmanom, protihabsburským povstaniam, počas SNP a druhej svetovej vojny. V súčasnosti je okrem iného centrom spravovanie hliníka a sídlom najväčších výrobných firiem Banskobystrického kraja.
Téma: Vrchy
Elbrus alebo Eľbrus je najvyšší vrch Kaukazu, Ruska (5 642 m). Podľa niektorých názorov na vedenie hranice medzi Európou a Áziou, sa nachádza ešte v Európe, čo by z neho robilo aj najvyšší vrch Európy. Vrchol sa nachádza asi 40 km juhozápadne od mesta Kislovodsk blízko hraníc s Gruzínskom. V staroveku ho ľudia poznali pod názvom Strobilus. Je to neaktívny stratovulkán s dvoma centrami (západný štít 5 642 m, východný 5 621 m) pokrytý ľadovcami a trvalým snehom. Na bokoch hory sa však nachádzajú termálne pramene a aktívne solfatáry.
Téma: Filmy
A mali sedemnásť rokov... (maď. Így jöttem) je film maďarského režiséra Miklósa Jancsóa v spolupráci s režisérom Zoltánom Farkasom a scenáristami Gyulom Hernádim a Imrem Vadászim. 108 minútová čiernobiela vojnová dráma z roku 1965 v maďarskej produkcii dejovo pojednáva o posledných dňoch druhej svetovej vojny na maďarskom vidieku, základnou témou však je ľudskosť samotná, zobrazená obrazovou poéziou nasýtenou metaforami a podobenstvami. Umelecky sa tak na filme podpísal aj jeho kameraman Tamás Somló.
Téma: Filmy
Carrie je jeden z najúspešnejších filmov režiséra Briana De Palmu z roku 1976 v hlavnej úlohe so Sissy Spaceková ako Carrie, ktorá bola v roku 1977 nominovaná na Oscara za hlavnú úlohu vo filme. Predstaviteľka pološialenej matky, náboženskej fanatičky, ktorá psychicky terorizuje svoju dcéru Carrie, Piper Laurie bola nominovaná v kategórii „Najlepšia herečka vo vedľajšej úlohe“. Film je adaptáciou románu Stephena Kinga "Carrie", ktorou začal svoju viac ako úspešnú kariéru autora hororov. V roku 2022 bol film Kongresovou knižnicou vybraný na uchovanie v Národnom filmovom registri Spojených štátov ako „kultúrne, historicky alebo esteticky významný“.
Téma: Vrchy
Signal de Botrange je najvyšší vrchol Belgicka. Nachádza sa na vrchole rozsiahlej bažinatej plošiny Hautes Fagnes v Ardenách a je vysoký 694 m n. m. V roku 1923 bol na vrchole postavený 6 metrov vysoký pahorok s kamenným schodiskom aby poskytol návštevníkom možnosť dosiahnuť výšku 700 m n. m. V roku 1934 bola postavená kamenná veža a dosiahla výšku 718 m n. m. Najvyšším vrchom štátu je od roku 1919, kedy boli po Versaillskej zmluve k Belgicku pripojené Malmedy a Waimes. V minulosti bola najvyšším bodom Belgicka časť obce Jalhay s názvom Baraque Michel (dnes je tretím najvyšším bodom v Belgicku).
Téma: Medicína
Účinnosť terapie vyplýva z využívania niektorých všeobecných, nadradených princípov: je terapeutický vzťah, ktorý sa vytvoril medzi pacientom a lekárom. Účinnosť terapie je schopnosť pacienta získať v procese terapie nové poznatky a skúsenosti. V podstate možno predpokladať, že to zahrnuje určité učenie; predovšetkým je to učenie v oblasti emočnej. Účinnosťou terapie býva aj zmena vzťahového rámcam, v ktorom sa určitá ťažkosť alebo okolnosť vníma.
Téma: Vtáky
Čajka striebristá (lat. Larus argentatus) je veľký druh čajky z čeľade čajkovité. Hniezdi v severozápadnej Európe. Podľa Medzinárodnej únie na ochranu prírody a prírodných zdrojov čajka striebristá patrí medzi najmenej ohrozené druhy, celková populácia klesá, v rokoch 1990 – 2000 boli stavy považované za stabilné, novšie spracovania výsledkov naznačujú 30% pokles za 39 rokov (tri generácie). Situácia si vyžaduje špeciálny monitoring, pretože pokles môže byť zapríčinený zlepšením hospodárenia s odpadmi.
Téma: Filmy
Cliffhanger je americký akčný film z roku 1993, ktorý režíroval Renny Harlin. V hlavnej úlohe boli Sylvester Stallone a John Lithgow. Stallone hrá horolezca, ktorý sa zapletie do neúspešnej lúpeže na palube lietadla Ministerstva financií USA letiacom nad Skalnatými vrchmi. Film mal veľký predajný úspech, celosvetovo zarobil viac ako 250 miliónov dolárov.
Téma: Vtáky
Bradáň žltohlavý alebo orlosup bradatý (lat. Gypaetus barbatus) je druh z čeľade jastrabovité (Accipitridae). Je to jediný zástupca svojho rodu a so svojim skoro trojmetrovým rozpätím krídel je to tiež jeden z najväčších lietajúcich vtákov sveta, najväčší a najzriedkavejší druh dravého vtáka v Európe. Podľa Medzinárodnej únie na ochranu prírody a prírodných zdrojov bradáň žltohlavý patrí medzi takmer ohrozené druhy, trend celkovej populácie je klesajúci v celom areáli jeho rozšírenia okrem severného Španielska, kde jeho stavy od roku 1986 stúpajú. Predpokladá sa, že populácia klesla za obdobie troch generácií (53.4 roka) o 25 – 29%, v Európe o 10%.
Téma: Vtáky
Chrapkáč poľný (iné názvy: chriašteľ poľný, chriašteľ chrapkáč; lat. Crex crex) je vták z čeľade chriašteľovitých. Obýva západnú a centrálnu palearktídu. Na Slovensku žije takmer na celom území stredného a východného Slovenska. Hniezdenie bolo preukázané v 51,70 % mapovacích kvadrátov. Podľa Medzinárodnej únie na ochranu prírody a prírodných zdrojov chrapkáč poľný patrí medzi najmenej ohrozené druhy, celková populácia je stabilná. Väčšia časť sa nachádza v Rusku. Podľa výskumu v Rusku v roku 2002 sú stavy stabilné až stúpajúce. Podobne aj v Európe je celkový stav stabilný, v niektorých krajinách zistil pracovný tým pre ochranu chrapkáča poľného BirdLife International pokles. Zmeny v spôsobe využívania krajiny nútia k preventívnej opatrnosti a dá sa očakávať pokles za obdobie troch generácií (11 rokov) od 1 – 19%.
Téma: Futbal
Aleš Pikl (* 2. apríl 1975, Roudnice nad Labem) je český futbalista, ktorý momentálne hráva v corgoňligovom klube 1. FC Tatran Prešov, kde prišiel v lete 2008 zo Sparty Krč. Zmluvu podpísal na jeden rok s jednoročnou opciou. Prvý gól v Tatrane Prešov strelil v druhom kole sezóny 2008/09 v domácom zápase proti MFK Ružomberok na 2-1 z priameho kopu.
Téma: Futbal
Diego Costa (* 7. október 1988, Lagarto, Brazília) je španielsky futbalový útočník brazílskeho pôvodu, v súčasnosti hrajúci za klub Gremio. Je futbalovým reprezentantom Španielska za ktoré hral i na Majstrovstvách sveta vo futbale 2014 v Brazílii.
Téma: Vrchy
Ta' Dmejrek je najvyšší bod štátu Malta. Vrch je súčasťou útesov Dingli Cliffs na juhozápade ostrova Malta a dosahuje nadmorskú výšku 253 m n. m. Leží v blízkosti sídla Dingli a mestečka Siġġiewi. Na útesoch Dingli Cliffs sa nachádza malá kaplnka, radar a obchod s občerstvením.
Téma: Filmy
Boží zápasník (orig. Nacho Libre) je americká komédia z roku 2006. Bola voľne založená na príbehu mexického kňaza Fraya Tormentu. Hlavnú úlohu chudobného Mexičana Nacha Libreho zahral Jack Black. Nacho sa pre finačnú pomoc prihlási na turnaj vo wrestlingu. Režisérom filmu je Jared Hess. Film vyšiel na DVD 24. októbra 2006. Film získal zmiešané recenzie od kritikov a v celosvetových tržbách zarobil 99 miliónov dolárov pri rozpočte na produkciu 35 miliónov dolárov.
Téma: Futbal
Dirk Kuijt nazývaný aj Dirk Kuyt (* 22. júl 1980, Katwijk aan Zee) je holandský futbalový reprezentant, ktorý hral na MS 2006 a Euro 2008. Bol hráčom anglického klubu Liverpool FC, no v roku 2012 prestúpil do tureckého klubu Fenerbahçe SKza 1 milión libier (dôvod - časté nezaradenie do základnej zostavy v LFC). So svojou futbalovou kariérou začínal v klube Quick Boys ako 5-ročný. Do prvého tímu sa dostal v marci 1998 a upútal pozornosť vedenia klubu FC Utrecht. Kuyt podpísal svoju prvú profesionálnu zmluvu v lete 1998 práve s Utrechtom. V roku 2003 prestúpil do rotterdamského Feyenoordu, od roku 2005 bol klubovým kapitánom. V lete 2006 prestúpil do klubu anglcikej FA Premier League Liverpool FC. V LFC pobudol 6 rokov, ale počas sezóny 2011/2012 už nedostával toľko príležitostí hrať v základnej zostave. Sám sa vyjadril, že by už po toľkých rokoch potreboval zmenu, prípadne nejakú novú výzvu. Z toho dôvodu sa rozhodol podpísať kontrakt s tureckým klubom Fenerbahçe SK . Pred odchodom z LFC poďakoval trénerovi, spoluhráčom a hlavne všetkým fanúšikom, ktorí ho podporovali. Vyjadril sa, že anglický veľkoklub Liverpool FC a jeho fanúšici zostanú do smrti v jeho srdci a rád na nich bude spomínať. V drese holandskej reprezentácie debutoval v septembri 2004 v zápase proti Lichtenštajnsku.
Téma: Futbal
Dušan Sninský (* 7. júl 1977, Michalovce) je bývalý slovenský futbalový reprezentant. Na začiatku svojej kariéry hrával na poste útočníka, resp. útočného stredopoliara, v súčasnosti hráva na poste obrancu.
Téma: Medicína
Medicína (z lat. (ars) medicina = lekárstvo, lekárske umenie, umenie liečiť; medicus = lekár), po slovensky lekárstvo, je veda, ktorá sa zaoberá rozpoznávaním (diagnostikou), liečením (terapiou) a prevenciou chorôb. Zahŕňa v sebe zdravotné služby, ktoré slúžia k liečbe chorôb a ochrane pred nimi. Súčasná medicína využíva pri svojej činnosti poznatky biomedicínskych vied, výskumu a zdravotníckych technológií. V bežnej praxi sa pojmom medicína označuje humánna (ľudská) medicína, pre informácie o ďalších druhoch medicíny pozri príslušné články (veterinárna medicína – zverolekárstvo, fytomedicína – rastlinné lekárstvo). Študent medicíny sa označuje aj ako medik.
Téma: Filmy
Annabelle 3: Návrat (orig. Annabelle Comes Home) je americký hororový film z roku 2019, ktorý režíroval Gary Dauberman a scenár napísal spolu s Jamesom Wanom. Film je pokračovaním filmov Annabelle (2014) a Annabelle 2: Stvorenie zla (2017) a ako siedmy film v sérií The Conjuring Universe. Vo filme účinkujú: Mckenna Grace, Madison Iseman a Katie Sarife, spolu s Patrickom Wilsonom a Verou Farmigou, ktorí opakujú svoje úlohy ako Ed a Lorraine Warrenoví. Film mal premiéru v Spojených štátoch 26. júna 2019, v slovenských kinách bola premiéra 27. júna 2019.
Téma: Spisovatelia
Barlaam z Kalábrie (iné mená pozri nižšie; * okolo 1290, Seminara, Kalábria – † jún 1348, Avignon? / okolo alebo v 1350, Gerace, Kalábria) bol juhotaliansky byzantský filozof, teológ a matematik, hlavný odporca hésychazmu v 14. storočí. Zúčastnil sa rokovaní medzi Latinskou a Pravoslávnou cirkvou o únii, po víťazstve hésychazmu v Byzancii konvertoval na katolicizmus a stal sa biskupom v Gerace. Vo svojom myslení narážal na silnú byzantskú tradíciu a vysoko si ctil filozofiu. Platonizmus považoval za zlučiteľný s kresťanstvom a Aristotela za zlučiteľného s platonizmom. Hoci mal rád novoplatónsku literatúru, neprijal jej mystický aspekt a namiesto toho za prostriedok zblíženia s Bohom považoval morálnu očistu a získavanie vedeckých poznatkov. Býva označovaný aj ako „predstaviteľ aristotelizmu západnej scholastiky“.
Téma: Politici
Maharadža (-slovenský kodifikovaný tvar) alebo mahárádža alebo mahárádžah (sanskritský kmeň: महाराज - mahárádža; sanskritský nominatív: mahárádžah; doslova „veľký kráľ“) bol titul dedičných panovníkov v Indii. Ženský ekvivalent bol mahárádžňí (sanskr., महाराज्ञी)/mahárání (hinds., महारानी). Počas britskej koloniálnej nadvlády bola India rozdelená na tzv. kniežacie štáty (angl. princely states) s obmedzenou autonómiou pod vládou domorodého panovníka, tzv. radžu alebo maharadžu, prípadne sultána. Týchto asi 600 kniežacích štátov zaberalo asi 2/3 územia Indie. Po vyhlásení nezávislosti v roku 1947 prišli tieto kniežacie štáty o svoju autonómiu.
Téma: Futbal
Ankaragücü je turecký futbalový klub so sídlom v Ankare. V súčasnosti hráva v najvyššej tureckej futbalovej lige - Süper Lig. V preklade slovo Ankaragücü znamená Ankarská sila. Tím vyhral tureckú ligu v roku 1949 a turecký pohár dvakrát v rokoch 1972 a 1981. Slovenskí futbalisti v Ankaragücü: Róbert Vittek, Stanislav Šesták, Marek Sapara a Štefan Senecký.
Téma: Vrchy
Kamerun (miestny názov Mongo ma Ndemi) je aktívna sopka v juhozápadnom Kamerune, blízko Guinejského zálivu. S výškou 4 095 m n. m. je to jedna z navyšších sopiek Afriky. Vrchol býva niekedy pokrytý snehom. Bazaltový až trachy-bazaltový stratovulkán leží v tropickom pralese na prekambrických matamorfitoch pokrytých druhohornými až štvrtohornými sedimentami. V okolí sa nachádza asi stovka parazitických kráterov. Na južnom svahu blízko pobrežia sa nachádza satelitný štít Etinde (alebo aj Malý Kamerun). Erupcia sopky bola pozorovaná už v 5. storočí pred Kr. kartáginským navigátorom Hannonom. V roku 1922 dosiahla láva pobrežie Atlantiku, v roku 1999 sa zastavila len 200 m od pobrežia.
Téma: Politici
Karl Hermann Frank (* 24. január 1898 * Karlovy Vary, Rakúsko-Uhorsko - † 22. máj 1946 Praha, Česko-Slovensko) pôvodne kníhkupec, politik prvej ČSR, člen Sudetonemeckej strany a aktívny nacista. Po okupácii českých zemí a vytvorení Protektorátu Čechy a Morava, štátny tajomník úradu ríšskeho protektora.
Téma: Filmy
25 zo šesťdesiatych alebo Československá nová vlna je dvojdielny dokumentárny film Martina Šulíka. Dvadsaťpäť profilov tvorcov s komentármi filmových historikov poskytuje celkový pohľad na fenomén česko-slovenskej tzv. „novej vlny“ v kontexte obdobia šesťdesiatych rokov dvadsiateho storočia.
Téma: Politici
Vo voľbách do Senátu Národného zhromaždenia republiky Československej v roku 1929, ktoré sa konali súbežne s voľbami do poslaneckej snemovne, bolo za Slovenskú krajinu zvolených 31 senátorov. Išlo o najvyšší počet v histórii Česko-Slovenska, dokonca to bolo o jedného senátora viac, než volebný zákon prisudzoval slovenským volebným krajom.
Téma: Politici
Virilista je nevolený člen zboru s virilným (osobným) hlasom. Napr. v Uhorsku išlo o osobu, ktorá získala členstvo v zastupiteľskom orgáne na základe toho, že platila vysoké dane.
Téma: Vrchy
Gerlachovský štít (hovorovo Gerlach; poľ. Gerlach, maď. Gerlachfalvi csúcs, Gerlafalvi csúcs) je najvyšší vrch a jeden z najmohutnejších masívov Tatier, Slovenska aj celých Karpát. Leží v juhovýchodnej rázsoche Zadného Gerlachu, od ktorého ho oddeľuje Gerlachovské sedlo. Z vrcholu pokračuje hrebeň na Kotlový štít, kde sa rozvetvuje a vytvára známy Gerlachovský kotol.
Téma: Futbal
Cagliari Calcio je taliansky futbalový klub so sídlom v meste Cagliari v Sardínii. Bol založený v roku 1920 a počas svojej histórie odohral väčšinu sezón v Serie A a v Serie B. Prvýkrát hral v Serie A v roku 1964. Klubové farby sú červená a modrá. Svoje domáce zápasy hráva na štadióne Stadio Sant'Elia, ktorý má kapacitu 23 486 divákov. Klub vyhral scudetto jedinýkrát v histórii, a to v roku 1970, kedy ho viedol strelec Gigi Riva.
Téma: Politici
Pushpa Kumal Dahal (* 11. december 1954, Dhikure Pokhari, Nepál) je nepálsky politik, predseda Komunistickej strany Nepálu (Maoisti), bývalý premiér a bývalý hlavný veliteľ Ľudovej oslobodzovacej adrmády. Meno "Prachandra" je jeho straníckym menom. Študoval na Inštitúte poľnohospodárstva a živočíšnej výroby (IAAS) v Rampure. Niekoľko rokov pôsobil ako učiteľ, neskôr pracoval pre Agentúru USA pre rozvojovú pomoc (USAID). V roku 1981 vstúpil do Komunistickej strany Nepálu (Štvrtý konvent), jednéj z viacerých komunistických strán pôsobiacich v tom čase v Nepále. V roku 1989 sa stal generálnym tajomníkom Komunistickej strany Nepálu (Mashal), čo bola ďalšia nepálska komunistická frakcia. Práve Komunistická strana Nepálu (Mashal) sa neskôr transformovala na Komunistickú stranu Nepálu (Maoisti), ktorej vodcom Prachandra bol. Medzinárodne známym sa stal v roku 1996, kedy sa začala občianska vojna nepálskych maoistov proti monarchii. Prachandra bol vojenským veliteľom. Vojna sa skončila v roku 2006 víťazstvom maoistov. 15. augusta 2008 ho zvolil parlament za premiéra. Sľub zložil 18. augusta 2008. Po prehre v mocenskom boji s nepálskym armádnym vedením oznámil 4. mája 2009 svoju demisiu. V úrade zotrval do 25. mája 2009.
Téma: Politici
Antiochos III. Veľký (* 242 pred Kr. – † 187 pred Kr.) bol kráľom seleukovskej ríše v rokoch 223 – 187 pred Kr. a významným vládcom z dynastie Seleukovcov. Jeho otcom bol kráľ Seleukos II., starším bratom a predchodcom na tróne Seleukos III.
Téma: Futbal
Álvaro Arbeloa Coca (* 17. január 1983, Salamanca, Španielsko), skrátene Álvaro Arbeloa, je bývalý španielsky futbalový reprezentant, ktorý hrával na poste pravého obrancu. V roku 2016 ukončil kariéru. V roku 2026 sa stal trénerom Realu Madrid, vymenil Xabiho Alonsa. Svoju profesionálnu kariéru začal v Reale Madrid, kde hrával väčšinou za rezervu. V roku 2006 sa presťahoval do Deportiva, ale po pol sezóne sa pripojil k Liverpoolu a počas troch sezón Premier League sa objavil v 98 oficiálnych zápasoch. V roku 2009 sa vrátil do Realu Madrid za poplatok 5 miliónov libier, strávil tam sedem rokov a vyhral osem titulov vrátane sezóny La Ligy 2011/12 a dvoch titulov v Lige majstrov. Arbeloa odohral za Španielsko 56 zápasov, reprezentovala krajinu na MS 2010, Euro 2008 a Euro 2012 a vyhral všetky tri turnaje.
Téma: Medicína
Afektívny záchvat je porucha vedomia, ktorá vzniká rozčúlením, v hneve, pri plači ako neprimeraná reakcia na konfliktnú situáciu, na bolesť, strach, hnev a pod. Vyskytuje sa u detí do troch rokov.
Téma: Medicína
Abstinencia (lat.) je úplné vzdanie sa určitých pôžitkov (najmä pitia alkoholu, narkotík, sexu a podobne); zdržanlivosť. Dôvod na takúto zdržanlivosť môže byť zdravotný, náboženský, rozumový, etický, zvykový a pod. Abstinent je ten, kto sa zdržuje pôžitkov.
Téma: Vrchy
San Carlos je názov neaktívneho štítového vulkánu, prevažne bazaltového zloženia, nachádzajúceho sa na juhozápadnej strane ostrova Bioko, patriaceho Rovníkovej Guinei. O jeho vývoji nie je veľa poznatkov, ale je predpoklad, že posledné erupcie sa odohrali na začiatku náško letopočtu.
Téma: Spisovatelia
Selma Abrahamssonová (neprechýlene: Selma Sofia Abrahamsson; * 12. júl 1872, Kaarlela, Fínsko – † 15. december 1911, Korpilahti) bola fínsko-švédska autorka. Publikovala svoje diela pod pseudonymom Flavia. Pracovala ako učiteľka v základnej škole v Nedervetile a Kaarlele. Publikovala básne, prózy, hry a články pre rôzne časopisy. Bola tiež lídrom v miestnej divízii Švédskej ľudovej strany.
Téma: Spisovatelia
Mária Maľcovská, (rusín. Марія Мальцовска; * 5. máj 1951, Ruský Potok – † 25. september 2010, Prešov) bola publicistka, poetka a spisovateľka zo Slovenska, píšuca rusínsky, slovensky a ukrajinsky. Rodáčka z Ruského Potoka bola rusínskou spisovateľkou, členkou Spolku rusínskych spisovateľov Slovenska, aktivistkou v rusínskom národnom a kultúrnom živote. Po ukončení Filozofickej fakulty UPJŠ pracovala ako redaktorka časopisu Dukla, Nove žytťa, Družno vpered a krátko po r. 1989 sa stala redaktorkou časopisu Rusín a Národné noviny. V roku 1999 bola za knihu Pod rusínskym nebom ako prvá žena ocenená literárnou cenou A. Duchnoviča, ktorú každoročne udeľuje Karpatsko-rusínske výskumné centrum v Okale v USA a za knihu Rusínske arabesky (2001) sa stala nositeľkou Ceny Slovenského literárneho fondu. Od roku 2008 nastúpila na cestu vedecko-pedagogickej činnosti, ako asistentka na Ústave rusínskeho jazyka a kultúry Prešovskej univerzity. Značná časť jej tvorby bola odvysielaná v Slovenskom rozhlase, ukážky z jej diela sa dostali do školských učebníc a zazneli na recitátorských súťažiach. Tvorba Márie Maľcovskej zviditeľnila Rusínov v dnešnom svete a bola výrazným príspevkom k rozvoju ich národnostnej identity, kultúry a jazyka.
Téma: Filmy
Casino Royale je britsko-americký špionážno-akčno-dobrodružná komédia z roku 1967, ktorú režírovalo viacero režisérov. Ide o neoficiálnu bondovku v ktorej hlavnú úlohu agenta 007 hrá David Niven a jeho zástupcom je aj Evelyn Tremble (Peter Sellers). Ide o komickú verziu Flemigovho prvého románu Casino Royale, oficiálny film ságy vyšiel v roku 2006 a agenta stvárnil Daniel Craig.